L 188/2
HU
Az Európai Unió Hivatalos Lapja
2023.7.27.
(6)
Az egyedileg feltüntetendő allergén illatanyagok jegyzékének frissítésére irányuló bizottsági kérésre válaszul a fogyasztók biztonságával foglalkozó tudományos bizottság (FBTB) 2012. június 26–27-i plenáris ülésén véleményt fogadott el (3).
Ebben az FBTB megerősítette, hogy az 1223/2009/EK rendelet III. mellékletének 45., valamint 67–92. bejegyzésében felsorolt allergén illatanyagok továbbra is relevánsak.
Ezenkívül 56 további allergén illatanyagot azonosított, amelyek emberekben egyértelműen allergiát okoznak, és amelyek egyedi feltüntetése jelenleg nem követelmény.
(7)
Az FBTB véleménye alapján az a következtetés vonható le, hogy az FBTB által azonosított további allergén illatanyagok használata veszélyt jelenthet az emberi egészségre, és a fogyasztókat tájékoztatni kell a szóban forgó allergén illatanyagok jelenlétéről.
Ezért az 1223/2009/EK rendelet III. mellékletébe fel kell venni a címkézésre vonatkozóan azt a kötelezettséget, hogy a szóban forgó allergén illatanyagokat fel kell tüntetni, amennyiben koncentrációjuk a nem leöblítendő termékekben meghaladja a 0,001 %-ot, a leöblítendő termékekben pedig a 0,01 %-ot.
Továbbá az olyan illatanyagokat, mint a prehapténok és a prohapténok, amelyek a levegőn történő oxidáció vagy bioaktiváció révén ismert kontaktallergénné alakulhatnak át, az allergén illatanyagokkal egyenértékűnek kell tekinteni, és ugyanazoknak a korlátozásoknak és egyéb szabályozási követelményeknek kell alávetni.
(8)
A következetesség és az egyértelműség érdekében továbbá naprakésszé kell tenni az 1223/2009/EK rendelet III. mellékletének az allergén illatanyagokra vonatkozó egyes meglévő bejegyzéseit, és ennek érdekében az anyagok közhasználatú neveit hozzá kell igazítani az összetevőknek az említett rendelet 33. cikkében említett glosszáriumának legutóbbi változatához, a hasonló anyagokat egyetlen bejegyzés alá csoportosítva.
Továbbá, amennyiben egy anyagnak több közhasználatú neve van, a címkézésre vonatkozó egyedi követelményekben meg kell határozni, hogy melyik név alkalmazandó az összetevőknek a 19. cikk (1) bekezdésének g) pontjában említett felsorolásában, annak érdekében, hogy a címkézés egyszerűbbé és fogyasztóbarátabbá váljon, és a gazdasági szereplők és a nemzeti hatóságok munkája egyszerűsödjön.
(9)
A teljesség és az egyértelműség érdekében továbbá naprakésszé kell tenni az 1223/2009/EK rendelet III. mellékletének az allergén illatanyagokra vonatkozó egyes meglévő bejegyzéseit, kiegészítve őket az izomerekkel és megadva vagy módosítva a vonatkozó CAS- és EC-számokat, ami meg fogja könnyíteni a gazdasági szereplők és a nemzeti hatóságok munkáját.
(10)
Mivel az allergén illatanyagok jegyzékének frissítésével az 1223/2009/EK rendelet III. mellékletének bejegyzéseiben minden bizonnyal egymás mellett, vegyesen szerepelnek majd meglévő és új korlátozások, elő kell írni egyrészt, hogy a gazdasági szereplőknek továbbra is alkalmazniuk kell a meglévő korlátozásokat, másrészt rendelkezni kell arról is, hogy észszerű időt álljon rendelkezésükre az új korlátozásoknak való megfelelésre.
(11)
A gazdasági szereplőknek észszerű határidőt kell biztosítani ahhoz, hogy alkalmazkodni tudjanak az új korlátozásokhoz, és elvégezhessék a termékek összetételének és a tárolóedényeknek az ahhoz szükséges kiigazításait, hogy kizárólag olyan kozmetikai termékek kerüljenek forgalomba, melyek megfelelnek az új követelményeknek.
A gazdasági szereplőknek észszerű határidőt kell biztosítani arra is, hogy kivonják a forgalomból azokat a kozmetikai termékeket, amelyek nem felelnek meg az új követelményeknek, és amelyeket az új címkézési rendelkezések alkalmazása előtt hoztak forgalomba.
Tekintettel az allergiás kontakt bőrgyulladásban szenvedő fogyasztók viszonylag alacsony, stabil arányára, az egyedileg feltüntetendő új allergén illatanyagok nagy számára, valamint az érintett kozmetikai termékek jelentős számára, az átmeneti időszaknak 3, illetve 5 évnek kell lennie.
(12)
Az e rendeletben foglalt intézkedések összhangban vannak a Kozmetikai Termékek Állandó Bizottságának véleményével,
ELFOGADTA EZT A RENDELETET:
1. cikk Az 1223/2009/EK rendelet III. melléklete e rendelet mellékletének megfelelően módosul.
(3) Az FBTB (a fogyasztók biztonságával foglalkozó tudományos bizottság) véleménye a kozmetikai termékekben előforduló illatanyagokról (SCCS/1459/11), 2012. június 26–27.